Tatoeba sentences — language code: epo
Neniu aŭdacu alporti surŝipen fojnon, ĉifonaĵon, pajlon aŭ ceterajn brulemajn substancojn, sen ordono de la ŝipestro, je jena puno: oficiroj estu monpunitaj je ties monata salajro, sed senranguloj estu skurĝitaj ĉe masto.
Oni ne portadu fajron surŝipe, alimaniere ol laŭ permeso de vaĉoficiro, sed eĉ tiuokaze oni estu ege singarda, je puno, depende de la kulpeco.
Do oficiroj, kiuj havos fajron sen permeso de la ŝipestro, estu senigitaj je salajro dum la tuta kampanjo, sed matrosoj aŭ soldatoj, kiu faros tion, estu skurĝitaj ĉe masto.
Post kiam manĝaĵo estas disdonita, oni tuj estingu fajron en la kuirejo, por ke ne restu eĉ unu braĝo, se la ŝipestro ne permesos, okaze de neceso, plu havi fajron en la kuirejo, tamen nur tage, sed nokte tio eblas nur pro ekstrema neceso.
Post enlitiĝo, fajro estu nenie, krom en supremenciitaj lokoj.
Pri tio strikte responsas la ŝipa kaporalo, kiu devas, tuj post signalo de enlitiĝo, viziti ĉiujn ejojn, kaj kontroli, ĉu oni plenumis la postulon.
Sed se li trovos fajron ie ajn ekster lokoj permesitaj, do li ĝin estingu, kaj raportu pri la kulpulo al vaĉoficiro, kiu, siavice, devas raporti tion al la ŝipestro.
Post la kaporalo, ankaŭ vaĉoficiro kontrolu tion, kaj raportu al la ŝipestro.
Kaj la konviktitoj pri tiu delikto estu jene punitaj: se iu oficiro faris tion sennecese, do li estu senigita je ties salajro dum la tuta kampanjo, sed senrangulo estu skurĝita ĉe masto.
Same estu punita ankaŭ tiu, kiu tion preteratentis aŭ kaŝis.
Oni ne enportu fajron en deponejon de ŝnuregoj aŭ en ceterajn fajrodanĝerajn ejojn, alie ol pro ekstrema neceso, sed eĉ tiuokaze oni faru tion nur laŭ permeso de la ŝipestro aŭ vaĉoficiro, je la sama puno.
Varejisto havu en la ŝipkelo unu kaj nur unu lanternon, ĉiam tenante sub ĝi sitelon, plenan je akvo, do kiam li bezonos lumon por pririgardi kaj dispozicii provianton en la ŝipkelo, tiam li ne aŭdacu uzi kandelon, sed uzu la lanternon, tamen nur laŭ permeso de la ŝipestro, je forpreno de sia monata salajro, aŭ je korpa puno.
Se iu aliros la pulvejon, aŭ eniros en la galerion, kiu ĝin ĉirkaŭas, sen permeso de la ŝipestro, do tiu ulo estu galerpunita por limtempo, difinita de tribunalo.
Neniu aŭdacu transpasi sur bordon, aŭ sur alian ŝipon, sen permeso de la ŝipestro, nek resti tie super permesita limtempo, je jena puno: oficiroj estu monpunitaj je ties monata salajro, sed senranguloj estu aŭ mallevitaj de sur velstango, aŭ skurĝitaj ĉe masto, laŭ decido de la ŝipestro.
Se suboficiroj aŭ senranguloj, senditaj sur bordon aŭ sur alian ŝipon por fari ian laboron, foriros, forlasinte la laboron, do ili estu mallevitaj de sur velstango, ankaŭ se iu, deirinte disde siaj kunuloj, aparte venos al la boato, aŭ tranoktos sur la bordo, do tiu ulo estu skurĝita ĉe masto, laŭ decido de la ŝipestro.
Same estu punita suboficiro, kiu forpermesis ilin de laborloko, ĉu laŭ sia aŭ ilia volo, ĉu kontraŭ koruptaĵo.
Sed se oficiro faros tion, do li estu monpunita je ties monata salajro kontraŭ ĉiu forpermesita homo.